
privind aprobarea Metodologiei-cadru de organizare şi desfăşurare a admiterii în învăţământul dual pentru calificări profesionale de nivel 3, conform Cadrului naţional al calificărilor şi a Calendarului admiterii în învăţământul profesional dual de stat pentru calificări profesionale de nivel 3, conform Cadrului naţional al calificărilor, pentru anul şcolar 2017-2018

Notă CTCE Forma consolidată a ORDINULUI nr. 3.556 din 29 martie 2017, publicat în Monitorul Oficial nr. 231 din 4 aprilie 2017, la data de 06 Martie 2025 este realizată prin includerea modificărilor și completărilor aduse de: ORDINUL nr. 3.792 din 26 aprilie 2017; ORDINUL nr. 4.567 din 18 iunie 2020; ORDINUL nr. 5.442 din 26 septembrie 2022.
Conţinutul acestui act aparţine exclusiv S.C. Centrul Teritorial de Calcul Electronic S.A. Piatra-Neamţ şi nu este un document cu caracter oficial, fiind destinat informării utilizatorilor.
În temeiul prevederilor art. 25 alin. (6) din Legea educaţiei naţionale nr. 1/2011, cu modificările şi completările ulterioare,în conformitate cu Hotărârea Guvernului nr. 26/2017 privind organizarea şi funcţionarea Ministerului Educaţiei Naţionale, cu modificările şi completările ulterioare,
ministrul educaţiei naţionale emite prezentul ordin.
Articolul 1
Se aprobă Metodologia-cadru de organizare şi desfăşurare a admiterii în învăţământul dual pentru calificări profesionale de nivel 3, conform Cadrului naţional al calificărilor, prevăzută în anexa nr. 1, care face parte integrantă din prezentul ordin.
Articolul 2
Se aprobă Calendarul admiterii în învăţământul dual de stat pentru calificări profesionale de nivel 3, conform Cadrului naţional al calificărilor, pentru anul şcolar 2017-2018, prevăzut în anexa nr. 2, care face parte integrantă din prezentul ordin.
Articolul 3
Direcţia generală evaluare şi monitorizare învăţământ preuniversitar, Direcţia generală management preuniversitar, Direcţia minorităţi, Direcţia generală economică, Centrul naţional de dezvoltare a învăţământului profesional şi tehnic, inspectoratele şcolare şi unităţile de învăţământ profesional şi tehnic duc la îndeplinire prevederile prezentului ordin.
Articolul 4
Prezentul ordin se publică în Monitorul Oficial al României, Partea I.
  
 Ministrul educaţiei naţionale,
 Pavel Năstase
Bucureşti, 29 martie 2017.
Nr. 3.556.
Anexa nr. 1
METODOLOGIA-CADRU din 29 martie 2017
de organizare şi desfăşurare a admiterii în învăţământul dual pentru calificări profesionale de nivel 3, conform Cadrului naţional al calificărilor
Notă 
Aprobată prin ORDINUL nr. 3.556 din 29 martie 2017, publicat în Monitorul Oficial nr. 231 din 4 aprilie 2017.
Notă CTCE Forma consolidată a METODOLOGIEI-CADRU din 29 martie 2017, publicate în Monitorul Oficial nr. 231 din 4 aprilie 2017, la data de 06 Martie 2025 este realizată prin includerea modificărilor și completărilor aduse de: ORDINUL nr. 3.792 din 26 aprilie 2017; ORDINUL nr. 4.567 din 18 iunie 2020; ORDINUL nr. 5.442 din 26 septembrie 2022.
Conţinutul acestui act aparţine exclusiv S.C. Centrul Teritorial de Calcul Electronic S.A. Piatra-Neamţ şi nu este un document cu caracter oficial, fiind destinat informării utilizatorilor.
Capitolul I
Dispoziţii generale
Articolul 1
Admiterea elevilor în învăţământul dual, pentru calificări profesionale de nivel 3, conform Cadrului naţional al calificărilor, numit în continuare învăţământ dual, se face pe baza criteriilor stabilite de prezenta metodologie-cadru şi cu respectarea prevederilor legale privind organizarea şi funcţionarea învăţământului dual.
Articolul 2
(1)Pot opta pentru învăţământul dual pentru calificări profesionale de nivel 3, conform Cadrului naţional al calificărilor, elevii înscrişi în clasa a VIII-a şi absolvenţii clasei a VIII-a din seriile anterioare.
(2)Elevii prevăzuţi la alin. (1) pot fi înscrişi în învăţământul dual numai dacă au promovat clasa a VIII-a.
(3)Opţiunea elevilor pentru învăţământ dual se realizează în perioada prevăzută de calendarul admiterii în învăţământul dual.
Articolul 3
(1)În cazul în care numărul de candidaţi depăşeşte numărul de locuri disponibile, se organizează probe de admitere.
(1^1)Pentru admiterea în învăţământul dual pentru anul şcolar 2020-2021, în cazul în care numărul de candidaţi depăşeşte numărul de locuri disponibile, se organizează probă de admitere suplimentară.
La data de 26-06-2020 Articolul 3 din Capitolul I a fost completat de Punctul 1, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(2)În învăţământul dual se pot organiza probe de admitere independent de numărul de candidaţi înscrişi pe numărul de locuri disponibile, dacă operatorii economici parteneri solicită acest lucru.
(3)Decizia privind organizarea probelor de admitere, numărul şi conţinutul acestora se adoptă la nivelul unităţii de învăţământ şi se reglementează prin procedura de admitere elaborată şi adoptată în conformitate cu prevederile art. 9 din prezenta metodologie, în colaborare cu operatorii economici parteneri, cu respectarea cerinţelor exprimate de aceştia.
Articolul 4
(1)Admiterea în învăţământul dual se realizează în două etape, conform calendarului admiterii în învăţământul dual.
(2)În fiecare etapă de admitere se organizează:
– înscrierea candidaţilor;
– probele de admitere, după caz, în conformitate cu prevederile art. 3 din prezenta metodologie;
– admiterea candidaţilor şi afişarea rezultatelor.
Capitolul II
Înscrierea candidaţilor
Articolul 5
(1)Înscrierea candidaţilor în vederea admiterii în învăţământul dual se face în urma unui proces de orientare şi consiliere a elevilor, realizat de către diriginţii claselor a VIII-a şi consilierii şcolari din cadrul centrelor judeţene de resurse şi asistenţă educaţională/Centrului Municipiului Bucureşti de Resurse şi Asistenţă Educaţională, cu sprijinul operatorilor economici parteneri.
(2)Înscrierea candidaţilor în vederea admiterii în învăţământul dual se face la unitatea de învăţământ care are ofertă educaţională pentru învăţământul dual, pe baza opţiunii candidatului pentru o calificare profesională din oferta şcolii, cu posibilitatea înregistrării mai multor opţiuni în ordinea preferinţelor exprimate de candidat.
(2^1)Înscrierea candidaţilor pentru admiterea în învăţământul dual pentru anul şcolar 2020-2021 se va face la unitatea de învăţământ gimnazial de unde provine candidatul.
La data de 26-06-2020 Articolul 5 din Capitolul II a fost completat de Punctul 2, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(3)Înscrierea în vederea admiterii în învăţământul dual a elevilor din clasa a VIII-a şi a absolvenţilor clasei a VIII-a din seriile anterioare se realizează pe baza fişei de înscriere în învăţământul profesional, eliberată de unitatea de învăţământ gimnazial, la care se anexează fişa de opţiuni pentru învăţământul dual eliberată de către unitatea de învăţământ care organizează învăţământ dual.
(3^1)Pentru admiterea în învăţământul dual pentru anul şcolar 2020-2021, înscrierea în vederea admiterii în învăţământul dual a absolvenţilor clasei a VIII-a din seria curentă şi din seriile anterioare se realizează pe baza fişei de înscriere în învăţământul profesional şi dual, eliberată de către unitatea de învăţământ gimnazial de la care provine candidatul.
La data de 26-06-2020 Articolul 5 din Capitolul II a fost completat de Punctul 3, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(4)Modelul fişei de înscriere în învăţământul profesional şi modelul fişei de opţiuni pentru învăţământul dual sunt elaborate de Comisia Naţională de Admitere şi se transmite comisiilor de admitere judeţene/a municipiului Bucureşti până la data de 1 martie a fiecărui an.
(5)Unitatea de învăţământ gimnazial va elibera o singură fişă de înscriere în învăţământul profesional fiecărui elev/candidat care optează pentru înscrierea la învăţământul profesional, inclusiv în învăţământul dual, pentru fiecare etapă menţionată în calendarul admiterii în învăţământul profesional şi în învăţământul dual.
(6) Pentru admiterea în învăţământul dual pentru anul şcolar 2020-2021, la nivelul unităţii de învăţământ gimnazial, pentru fiecare absolvent de clasa a VIII-a se asigură consilierea sa şi a reprezentanţilor legali ai acestuia pentru completarea fişei de înscriere în învăţământul profesional şi dual, precum şi transmiterea acesteia, în format electronic, către unitatea de învăţământ profesional/dual la care absolventul doreşte să facă înscrierea în vederea admiterii.
La data de 26-06-2020 Articolul 5 din Capitolul II a fost completat de Punctul 4, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(7) Pentru admiterea în învăţământul dual pentru anul şcolar 2020-2021, în condiţiile în care, în urma etapelor de admitere specifice învăţământului dual, candidatul este respins la proba eliminatorie din cadrul probei de admitere în învăţământul dual şi nu îndeplineşte condiţiile de a fi distribuit la alte calificări în oferta unităţii de învăţământ profesional/dual, unitatea de învăţământ care organizează admiterea comunică unităţilor de învăţământ gimnazial lista candidaţilor respinşi, iar unităţile de învăţământ gimnazial care au absolvenţi respinşi la această etapă consiliază şi completează, după caz, fişa de înscriere în învăţământul profesional şi dual pentru altă unitate de învăţământ care are ofertă pentru învăţământul dual, respectiv profesional, unde nu s-au organizat probe eliminatorii.
La data de 26-06-2020 Articolul 5 din Capitolul II a fost completat de Punctul 4, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(8)Pentru admiterea în învăţământul dual pentru anul şcolar 2020-2021, în procesul de înscriere a candidaţilor în vederea admiterii, unitatea de învăţământ la care se face înscrierea va lua toate măsurile de prevenire şi combatere a îmbolnăvirilor cu SARS-CoV-2 în unităţile/instituţiile de învăţământ prevăzute în ordinul comun al ministrului educaţiei şi cercetării şi al ministrului sănătăţii, în vigoare la data admiterii, măsuri care vor include cel puţin:
a)informarea candidaţilor prin mijloace alternative de comunicare despre orice modificare adusă etapei de înscriere;
b)informarea candidaţilor privind etapa de înscriere propriuzisă, respectiv pentru toate activităţile care necesită prezenţa candidaţilor şi, după caz, a reprezentanţilor legali ai acestora în unitatea de învăţământ la care se face admiterea.
La data de 26-06-2020 Articolul 5 din Capitolul II a fost completat de Punctul 4, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
Articolul 6
La încheierea perioadelor de înscriere menţionate în calendarul admiterii în învăţământul dual, comisiile de admitere din unităţile de învăţământ care au ofertă pentru învăţământul dual transmit, în format electronic şi în scris, către comisia de admitere judeţeană/a municipiului Bucureşti lista candidaţilor înscrişi la învăţământul profesional, cu evidenţierea distinctă a celor din învăţământul dual.
Articolul 7
Lista candidaţilor înscrişi la învăţământul dual este afişată, conform calendarului admiterii în învăţământul dual, la sediul unităţilor de învăţământ care au ofertă pentru învăţământul dual, împreună cu graficul de desfăşurare a probelor de admitere organizate în cazul în care numărul de candidaţi este mai mare decât numărul locurilor oferite de unitatea de învăţământ sau independent de numărul de candidaţi înscrişi şi de numărul de locuri disponibile, în cazul în care operatorii economici parteneri solicită acest lucru.
Capitolul III
Probe de admitere
Articolul 8
Probele de admitere organizate în situaţiile prevăzute la art. 3 pot viza cunoştinţe din programele şcolare din învăţământul gimnazial şi/sau motivaţia elevilor, testarea unor abilităţi/aptitudini şi alte condiţii de admitere stabilite prin procedurile de admitere adoptate de unitatea de învăţământ în colaborare cu operatorii economici parteneri.
Articolul 9
(1)Toate unităţile de învăţământ care au ofertă educaţională pentru învăţământul dual au obligaţia de a elabora şi anunţa public Procedura de admitere în învăţământul dual.
(2)Procedura de admitere este aprobată prin hotărâre a consiliului de administraţie al unităţii de învăţământ, pe baza propunerilor operatorilor economici cu care s-a încheiat contractul de parteneriat, şi este avizată de către inspectoratul şcolar judeţean/al municipiului Bucureşti.
(3)Procedura de admitere va cuprinde informaţii privind:
a)cazurile în care se susţin probe de admitere, cu precizarea expresă dacă aceste probe se organizează doar în cazul în care numărul de candidaţi este mai mare decât numărul locurilor oferite de unitatea de învăţământ sau dacă se organizează indiferent de numărul de candidaţi înscrişi pe numărul de locuri disponibile;
b)modul de calcul al mediei de admitere, conform art. 10 şi, respectiv, art. 12 din prezenta metodologie, precum şi modalităţile de departajare a candidaţilor cu medii de admitere egale, conform art. 11 din prezenta metodologie;
c)tipul, numărul şi conţinutul probelor de admitere, eventuale condiţii de promovare a acestora;
d)calculul mediei probelor de admitere, ca medie aritmetică sau ca medie ponderată a notelor obţinute la probele de admitere, în cazul în care se stabilesc mai multe probe de admitere;
e)modul de organizare şi desfăşurare a fiecărei probe de admitere (de exemplu: scris, oral, probă practică) şi durata acestora;
f)în cazul probelor (teoretice sau practice) bazate pe cunoştinţe din programele şcolare din învăţământul gimnazial, se vor preciza disciplinele vizate şi se va prezenta programa de examen cu tematica selectată din programele şcolare respective;
g)în cazul probelor menţionate la lit. f), precum şi în cazul oricăror altor probe de evaluare a unor abilităţi cognitive se vor prezenta modele de subiecte şi bareme de evaluare şi notare;
h)în cazul unor probe care nu vizează cunoştinţe/abilităţi cognitive (de exemplu, în cazul unor probe de evaluare a motivaţiei, evaluare comportamentală etc.) se vor oferi precizări privind scopul acestora, modul de evaluare şi notare;
i)modul de organizare şi desfăşurare a contestaţiilor;
j)componenţa comisiei de admitere, rolurile şi responsabilităţile membrilor comisiei.
(3^1)Pentru admiterea în învăţământul dual pentru anul şcolar 2020-2021, procedura de admitere va cuprinde informaţii privind:
a)cazurile în care se susţin probe de admitere, cu precizarea expresă dacă aceste probe se organizează doar în cazul în care numărul de candidaţi este mai mare decât numărul locurilor oferite de unitatea de învăţământ sau dacă se organizează indiferent de numărul de candidaţi înscrişi pe numărul de locuri disponibile;
b)modul de calcul al mediei de admitere, conform art. 10 şi, respectiv, art. 12 din prezenta metodologie, precum şi modalităţile de departajare a candidaţilor cu medii de admitere egale, conform art. 11 din prezenta metodologie;
c)tipul, numărul şi conţinutul probelor de admitere, eventuale condiţii de promovare a acestora;
d)calculul mediei probelor de admitere, ca medie aritmetică sau ca medie ponderată a notelor obţinute la probele de admitere, în cazul în care se stabilesc mai multe probe de admitere;
e)modul de organizare a fiecărei probe de admitere şi durata acesteia. Proba eliminatorie se va realiza exclusiv prin intermediul aplicaţiilor on-line.
La data de 26-06-2020 Articolul 9 din Capitolul III a fost completat de Punctul 5, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(4)Notarea rezultatelor la fiecare dintre probele de admitere se face cu note de la 1 la 10, cu posibilitatea stabilirii prin procedura de admitere a unor note minime în cadrul condiţiilor de promovare a probelor respective.
(5)Prin excepţie de la prevederile alin. (4), prin procedura de admitere se pot stabili şi eventuale probe eliminatorii care vizează evaluări psihoaptitudinale, de medicină a muncii sau alte tipuri de evaluări în legătură cu cerinţele specifice pentru anumite meserii şi locuri de muncă, la care evaluarea se finalizează cu rezultatul "promovat" sau "nepromovat".
(6)Candidaţii respinşi la probele eliminatorii se pot înscrie, în aceeaşi etapă de admitere, în învăţământul profesional sau în învăţământul dual, la calificări pentru care nu s-au organizat probe de preselecţie, respectiv probe de admitere, în condiţiile în care termenele prevăzute în calendarul admiterii permit acest lucru.
(7)Media probelor de admitere se realizează ca medie aritmetică sau medie ponderată a notelor obţinute la probele de admitere; nu intră în calculul acestei medii probele eliminatorii menţionate la alin. (5) şi nu se încheie medie în cazul neîndeplinirii unor eventuale condiţii de promovare în situaţiile menţionate la alin. (4).
(8)Procedura de admitere va conţine prevederi clare pentru asigurarea unei selecţii obiective, nediscriminatorii şi transparente.
(9)Procedura de admitere va include obligatoriu şi prevederi procedurale privind depunerea şi rezolvarea contestaţiilor. Rezultatele obţinute la probele eliminatorii şi la probele orale nu pot fi contestate.
(10)Procedura de admitere este afişată la sediul unităţii de învăţământ care are oferta educaţională pentru învăţământ dual, conform calendarului admiterii în învăţământul dual de stat.
(11)Unitatea şcolară, în colaborare cu operatorii economici, poate decide ca probele de admitere să se organizeze doar pentru calificarea/calificările la care numărul de candidaţi este mai mare decât numărul locurilor sau se susţin probe de admitere independent de numărul de candidaţi înscrişi, cu posibilitatea redistribuirii la celelalte calificări pentru care nu s-au organizat probe de admitere, în cazul în care candidaţii au optat în fişa de înscriere pentru aceste calificări.
(12)Prin procedura de admitere adoptată la nivelul unităţii de învăţământ în colaborare cu operatorii economici se poate decide ca repartizarea la operatorii economici parteneri de practică să se realizeze încă din faza de selecţie a candidaţilor, în condiţiile stabilite prin procedura de admitere.
Capitolul IV
Admiterea candidaţilor şi afişarea rezultatelor
Articolul 10
Admiterea în învăţământul dual se realizează în ordinea descrescătoare a mediilor de admitere calculate în mod diferenţiat, după cum urmează:
a)situaţia în care prin procedura de admitere elaborată de unitatea de învăţământ în colaborare cu operatorii economici parteneri s-au organizat probe eliminatorii şi s-au organizat şi probe de admitere;
b)situaţia în care prin procedura de admitere elaborată de unitatea de învăţământ în colaborare cu operatorii economici parteneri s-au organizat probe eliminatorii şi nu s-au organizat probe de admitere;
c)situaţia în care prin procedura de admitere elaborată de unitatea de învăţământ în colaborare cu operatorii economici parteneri nu s-au organizat probe eliminatorii şi s-au organizat probe de admitere;
d)situaţia în care prin procedura de admitere elaborată de unitatea de învăţământ în colaborare cu operatorii economici parteneri nu s-au organizat probe eliminatorii şi nici probe de admitere.
La data de 19-10-2022 Articolul 10 din Capitolul IV a fost modificat de Punctul 1, Articolul I din ORDINUL nr. 5.442 din 26 septembrie 2022, publicat în MONITORUL OFICIAL nr. 1018 din 19 octombrie 2022
Notă 
Potrivit articolului II din ORDINUL nr. 5.442 din 26 septembrie 2022, publicat în MONITORUL OFICIAL nr. 1018 din 19 octombrie 2022, prevederile modificatoare de la art. I intră în vigoare începând cu anul şcolar 2023-2024.
Articolul 11
(1)În cazul în care doi sau mai mulţi candidaţi au medii de admitere egale, în situaţia în care s-au organizat probe de admitere, aceştia vor fi departajaţi folosind, în ordine, următoarele criterii:
a)media probelor de admitere;
b)media generală obţinută la evaluarea naţională din clasa a VIII-a;
c)media generală de absolvire a claselor a V-a - a VIII-a.
(2)În cazul în care doi sau mai mulţi candidaţi au medii de admitere egale, în situaţia în care nu s-au organizat probe de admitere, aceştia vor fi departajaţi folosind, în ordine, următoarele criterii:
a)media generală obţinută la evaluarea naţională din clasa a VIII-a;
b)media generală de absolvire a claselor a V-a - a VIII-a.
(3)În cazul în care, la o unitate de învăţământ şi la o calificare profesională, pe ultimul loc există candidaţi cu medii de admitere egale şi cu aceleaşi medii la criteriile de departajare menţionate la alin. (1) şi (2), atunci toţi aceşti candidaţi sunt declaraţi admişi la calificarea profesională solicitată.
Articolul 12
(1) Calculul mediei de admitere în învăţământul dual se face astfel:
a)în cazurile menţionate la art. 10 lit. a) şi c):
MAID = (70 X EN + 30 X PA)/100,
unde:
MAID = media de admitere în învăţământul dual;
EN = media generală obţinută la evaluarea naţională din clasa a VIII-a;
PA = media notelor la probele de admitere stabilite de unitatea de învăţământ în colaborare cu operatorii economici parteneri, calculată în conformitate cu art. 9 alin. (7);
b)în cazurile menţionate la art. 10 lit. b) şi d):
MAID = EN,
unde:
MAID = media de admitere în învăţământul dual; 
EN = media generală obţinută la evaluarea naţională din clasa a VIII-a.
La data de 19-10-2022 Alineatul (1) din Articolul 12 , Capitolul IV a fost modificat de Punctul 2, Articolul I din ORDINUL nr. 5.442 din 26 septembrie 2022, publicat în MONITORUL OFICIAL nr. 1018 din 19 octombrie 2022
Notă 
Potrivit articolului II din ORDINUL nr. 5.442 din 26 septembrie 2022, publicat în MONITORUL OFICIAL nr. 1018 din 19 octombrie 2022, prevederile modificatoare de la art. I intră în vigoare începând cu anul şcolar 2023-2024.
(2)Media de admitere în învăţământul dual, menţionată la alin. (1), se calculează cu două zecimale, fără rotunjire.
(3)În calculul mediei de admitere pentru absolvenţii din promoţiile de până în anul 2009 inclusiv, media generală obţinută la evaluarea naţională se va înlocui, în funcţie de anul absolvirii, cu:
a)media la examenul de capacitate, pentru absolvenţii de până în anul 2003 inclusiv;
b)media la testele naţionale, pentru absolvenţii din promoţiile 2004-2007;
c)media la tezele cu subiect unic susţinute în clasa a VIII-a, pentru absolvenţii din promoţiile 2008 şi 2009.
(4)Pentru candidaţii care nu au susţinut evaluarea naţională sau, după caz, examenul de capacitate/testele naţionale/tezele cu subiect unic, se consideră că media generală obţinută la evaluarea naţională susţinută de absolvenţii clasei a VIII-a este 1 (EN = 1).
(5)Media de admitere în învăţământul dual, calculată conform alin. (1), este utilizată pentru stabilirea ordinii pe lista candidaţilor admişi.
(6)În cazul candidaţilor care au înregistrat mai multe opţiuni în fişa de admitere la o unitate şcolară la care numărul total al celor înscrişi nu depăşeşte numărul total al locurilor oferite, repartizarea pe calificări se face în ordinea opţiunilor din fişa de înscriere, utilizând media de admitere, calculată conform prezentului articol şi a criteriilor de departajare precizate la art. 11.
(7)În situaţiile menţionate la art. 9 alin. (12), repartizarea pe calificări a candidaţilor admişi va fi însoţită de repartizarea la operatorii economici parteneri de practică.
(8)În perioada menţionată în calendarul admiterii în învăţământul dual, comisia de admitere judeţeană/a municipiului Bucureşti va analiza şi cazurile speciale ale absolvenţilor învăţământului gimnazial care au studiat în străinătate şi, din această cauză, nu au participat la evaluarea naţională de la sfârşitul clasei a VIII-a; pentru aceşti absolvenţi, la media generală de absolvire a gimnaziului se iau în calcul doar rezultatele obţinute în anii de studiu parcurşi în România.
Articolul 13
(1)Listele cuprinzând candidaţii admişi, respectiv respinşi la învăţământul dual se întocmesc la unitatea de învăţământ care organizează învăţământ dual şi se transmit la comisia de admitere judeţeană/a municipiului Bucureşti, după fiecare etapă de admitere, conform Calendarului admiterii în învăţământul dual de stat.
(2)După validarea listelor de către comisia de admitere judeţeană/a municipiului Bucureşti pentru învăţământul profesional, acestea se afişează la sediul unităţii de învăţământ care organizează învăţământ dual.
(3)În urma afişării rezultatelor admiterii, candidaţii pot depune eventuale contestaţii, cu respectarea termenului prevăzut în Calendarul admiterii în învăţământul dual.
Notă 
Potrivit art. II din ORDINUL nr. 4.567 din 18 iunie 2020, publicat în Monitorul Oficial nr. 555 din 26 iunie 2020, pentru admiterea în învăţământul dual pentru anul şcolar 2020-2021, prevederile art. 13 rămân valabile, cu excepţia alin. (3) şi (4), care se suspendă.
(4)Probele la care se pot depune contestaţii sunt precizate în procedura de admitere. Nu se contestă rezultatele la probele eliminatorii şi la probele orale.
Notă 
Potrivit art. II din ORDINUL nr. 4.567 din 18 iunie 2020, publicat în Monitorul Oficial nr. 555 din 26 iunie 2020, pentru admiterea în învăţământul dual pentru anul şcolar 2020-2021, prevederile art. 13 rămân valabile, cu excepţia alin. (3) şi (4), care se suspendă.
Articolul 14
(1)După afişarea rezultatelor la admiterea în învăţământul dual, în perioada menţionată în calendarul admiterii în învăţământul dual, candidaţii depun, la unităţile şcolare la care au fost declaraţi admişi, dosarele de înscriere cuprinzând actele de studii în original.
(2)Înscrierea candidaţilor declaraţi admişi se efectuează, conform unui program afişat de unitatea de învăţământ, pe baza următoarelor acte:
a)fişa de înscriere în învăţământul profesional şi fişa de opţiuni pentru învăţământul dual;
b)certificatul de naştere - copie şi original;
c)adeverinţă cu notele şi media generală obţinute la evaluarea naţională/tezele cu subiect unic din clasa a VIII-a/ testele naţionale/examenul de capacitate;
d)foaia matricolă pentru clasele a V-a - a VIII-a (cu calculul mediei generale de absolvire) - copie şi original;
e)fişa medicală.
(2^1)Pentru admiterea în învăţământul dual pentru anul şcolar 2020-2021, candidaţii care, în perioada menţionată în calendarul admiterii în învăţământul dual de stat, nu au posibilitatea de a se prezenta la unitatea de învăţământ la care au fost admişi pot transmite dosarele de înscriere prin poştă cu confirmare de primire.
La data de 26-06-2020 Articolul 14 din Capitolul IV a fost completat de Punctul 7, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(3)Candidaţii care, în perioada menţionată în calendarul admiterii în învăţământul dual de stat, nu îşi depun dosarele de înscriere se consideră retraşi, iar locurile corespunzătoare sunt declarate neocupate şi vor fi utilizate pentru următoarea etapă de admitere în învăţământul dual.
(4) Pentru admiterea în învăţământul dual pentru anul şcolar 2020-2021, candidaţii care, în perioada menţionată în calendarul admiterii în învăţământul dual, nu transmit prin poştă dosarele de înscriere se consideră retraşi, iar locurile corespunzătoare sunt declarate neocupate şi vor fi utilizate pentru următoarea etapă de admitere în învăţământul dual.
La data de 26-06-2020 Articolul 14 din Capitolul IV a fost completat de Punctul 8, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
Articolul 15
Candidaţii respinşi în etapa 1 de admitere în învăţământul profesional, inclusiv dual, se pot înscrie în etapa a 2-a pentru admiterea în învăţământul profesional, inclusiv dual, sau în învăţământul liceal.
Articolul 16
(1)Pentru absolvenţii clasei a VIII-a, care au fost respinşi în etapa I de admitere, care nu s-au înscris la unităţile la care au fost admişi sau care nu au participat la prima etapă de admitere în învăţământul profesional, inclusiv dual, şi care solicită ulterior să se înscrie în clasa a IX-a la învăţământul dual, precum şi pentru cei care şi-au încheiat situaţia şcolară ulterior desfăşurării etapei de admitere menţionate în calendarul admiterii în învăţământul dual de stat, comisia de admitere judeţeană/a municipiului Bucureşti pentru învăţământ profesional va organiza a II-a etapă de admitere, pe locurile rămase libere. Admiterea se face în perioada menţionată în calendarul admiterii în învăţământul dual de stat, conform criteriilor prevăzute în prezenta metodologie, în baza hotărârilor comisiei de admitere judeţene/a municipiului Bucureşti pentru învăţământul profesional.
(2)Rezultatele admiterii se transmit Centrului Naţional de Admitere, până la data menţionată în calendarul admiterii în învăţământul dual de stat.
(3)Dacă, la încheierea etapelor de admitere menţionate în prezenta metodologie, mai există locuri vacante la clasele de învăţământ dual la care procedura de admitere prevede probe de admitere indiferent de numărul de candidaţi înscrişi pe numărul de locuri disponibile, comisiile de admitere judeţene/a municipiului Bucureşti pentru învăţământul profesional pot decide organizarea unei noi etape de susţinere a acestor probe. Graficul şi locul de desfăşurare a probelor de admitere vor fi făcute publice, prin afişare la sediul unităţilor de învăţământ gimnazial şi al unităţilor de învăţământ respective care organizează învăţământ dual. Admiterea candidaţilor pe locurile disponibile se face în conformitate cu prezenta metodologie.
Articolul 17
Pentru înscrierea la clasele de învăţământ dual care se organizează în alte limbi materne decât limba română, elevii trebuie să facă dovada că au studiat în gimnaziu în limba maternă respectivă sau că au participat la proba de evaluare a cunoştinţelor de limba maternă, organizată conform metodologiei de admitere în învăţământul liceal de stat, şi au fost admişi.
Articolul 18
(1)Înscrierea şi repartizarea candidaţilor în clasa a IX-a pentru învăţământul profesional special, inclusiv dual, se organizează de către comisia de admitere judeţeană/a municipiului Bucureşti, în perioada prevăzută în Calendarul admiterii în învăţământul dual de stat.
(2)Locurile alocate învăţământului profesional special, inclusiv dual, sunt publicate în broşura de admitere, într-o listă separată. Vor fi precizate în broşură locul şi data în care se va face admiterea candidaţilor pentru învăţământul profesional special, inclusiv dual, precum şi condiţiile specifice de înscriere (documente care să dovedească tipul şi gradul de deficienţă etc.).
(3)Admiterea pe locurile pentru învăţământul profesional special, inclusiv dual, se face în funcţie de tipul şi gradul de deficienţă, în ordinea descrescătoare a mediilor de admitere în învăţământul dual calculată, după caz, conform art. 12 alin. (1) lit. a), respectiv conform art. 12 alin. (1) lit. b) şi în funcţie de opţiuni.
Capitolul V
Coordonarea admiterii în învăţământul dual
Articolul 19
(1)Coordonarea, la nivel naţional, a acţiunilor privind organizarea admiterii în învăţământul profesional, inclusiv dual, este asigurată de Comisia Naţională de Admitere.
(2)Comisia Naţională de Admitere coordonează şi acţiunile privind organizarea admiterii în învăţământul liceal de stat.
(3)Comisia Naţională de Admitere cuprinde şi un reprezentant al Centrului Naţional de Dezvoltare a Învăţământului Profesional şi Tehnic.
Articolul 20
Atribuţiile Comisiei Naţionale de Admitere, în ceea ce priveşte admiterea în învăţământul dual, ca parte a învăţământului profesional, sunt următoarele:
a)stabileşte modelul fişei de înscriere în învăţământul profesional, inclusiv modelul fişei de opţiuni pentru învăţământul dual - anexă la fişa de înscriere în învăţământul profesional şi le transmite comisiilor de admitere judeţene/a municipiului Bucureşti până la data de 1 martie;
b)instruieşte preşedinţii comisiilor de admitere judeţene/a municipiului Bucureşti cu privire la înscrierea în învăţământul profesional, inclusiv dual;
c)organizează activităţile de creare a bazei de date la nivel naţional pentru candidaţii înscrişi şi candidaţii admişi în învăţământul dual, în colaborare cu Centrul Naţional de Admitere;
d)controlează şi îndrumă acţiunile legate de organizarea şi desfăşurarea admiterii în judeţele ţării/municipiul Bucureşti, urmărind respectarea prevederilor din prezenta metodologie;
e)controlează modul în care comisiile de admitere judeţene/a municipiului Bucureşti, comisiile de înscriere din unităţile de învăţământ gimnazial şi cele de admitere din unităţile de învăţământ profesional, inclusiv dual, îşi desfăşoară activitatea;
f)poate delega observatori ai Comisiei Naţionale de Admitere, care să controleze şi să îndrume activitatea comisiilor de admitere judeţene/a municipiului Bucureşti şi a comisiilor de înscriere din unităţile de învăţământ gimnazial şi cele de admitere din unităţile de învăţământ profesional. Observatorii pot solicita comisiilor de admitere judeţene/a municipiului Bucureşti sau Comisiei Naţionale de Admitere, în cazul constatării unor nereguli în desfăşurarea înscrierii la învăţământul dual, schimbări în componenţa comisiilor menţionate la alineatul anterior şi, după caz, sancţionarea celor vinovaţi;
g)analizează desfăşurarea admiterii la nivel naţional, pe baza rapoartelor elaborate de comisiile de admitere judeţene/a municipiului Bucureşti şi prezintă concluziile acestei analize ministrului educaţiei naţionale;
h)propune eventuale modificări în metodologia-cadru de organizare şi desfăşurare a admiterii în învăţământul dual din anii următori;
i)propune ministrului educaţiei naţionale eventuale modificări în organizarea şi desfăşurarea examenului de admitere;
j)dispune luarea măsurilor adecvate în situaţii excepţionale, nereglementate de prezenta metodologie-cadru.
Articolul 21
(1)Coordonarea, la nivel judeţean/al municipiului Bucureşti, a acţiunilor privind organizarea admiterii în învăţământul dual este asigurată de comisia de admitere judeţeană/a municipiului Bucureşti.
(2)Comisia de admitere judeţeană/a municipiului Bucureşti coordonează şi acţiunile pentru organizarea admiterii în învăţământul liceal de stat.
(3)Comisia de admitere judeţeană/a municipiului Bucureşti cuprinde şi un inspector şcolar pentru învăţământ profesional şi tehnic.
(4)La rândul său, comisia de admitere judeţeană/a municipiului Bucureşti organizează comisii de admitere în unităţile de învăţământ care organizează învăţământ dual.
Articolul 22
Atribuţiile comisiei de admitere judeţene/a municipiului Bucureşti, specifice în ceea ce priveşte admiterea în învăţământul dual, sunt următoarele:
a)instruieşte preşedinţii comisiilor de înscriere din unităţile gimnaziale şi ai comisiilor de admitere din unităţile de învăţământ care organizează învăţământ profesional, inclusiv dual, cu privire la înscrierea şi admiterea în învăţământul dual;
b)analizează şi avizează procedurile de admitere;
c)aprobă componenţa comisiilor de admitere din unităţile de învăţământ;
d)validează listele cuprinzând candidaţii admişi şi respinşi la învăţământul dual, după fiecare etapă a admiterii, conform art. 13 alin. (1);
e)controlează şi îndrumă acţiunile legate de organizarea şi desfăşurarea înscrierii şi admiterii în învăţământul dual, urmărind respectarea prevederilor din prezenta metodologie;
f)analizează desfăşurarea admiterii la nivel judeţean/al municipiului Bucureşti, pe baza rapoartelor elaborate de comisiile de admitere din unităţile de învăţământ care organizează învăţământ dual, şi prezintă concluziile acestei analize Comisiei Naţionale de Admitere;
g)propune Comisiei Naţionale de Admitere eventuale modificări în metodologia-cadru de organizare şi desfăşurare a admiterii în învăţământul dual;
h)decid, în cazuri deosebite, luarea măsurilor legale pentru soluţionarea situaţiilor în litigiu, în perioada desfăşurării examenului de admitere, informând Comisia Naţională de Admitere despre rezultatele acestor soluţionări;
i)sesizează imediat Comisiei Naţionale de Admitere orice situaţie deosebită, a cărei rezolvare nu este prevăzută în prezenta metodologie-cadru.
Articolul 23
Comisia de înscriere din unitatea de învăţământ gimnazial este comună atât pentru admiterea în învăţământul liceal de stat, cât şi pentru admiterea în învăţământul profesional, inclusiv dual.
Articolul 24
(1)Comisia de admitere din unităţile de învăţământ care organizează învăţământ dual are următoarea componenţă:
a)preşedinte - directorul/directorul adjunct al unităţii de învăţământ sau şeful catedrei/ariei curriculare tehnologii;
b)vicepreşedinte - un reprezentant al operatorilor economici parteneri;
c)secretar - secretarul unităţii de învăţământ;
d)membri:
(i) cadre didactice de specialitate care, în colaborare cu reprezentanţii operatorilor economici parteneri, elaborează subiectele pentru probele de admitere;
(ii) cadre didactice de specialitate care evaluează lucrările candidaţilor în cadrul probelor de admitere pentru învăţământul dual;
(iii) cadre didactice care asigură înscrierea candidaţilor şi oferă informaţii şi consiliere elevilor şi părinţilor acestora care se prezintă pentru înscriere;
(iv) cadre didactice şi reprezentanţi din partea operatorilor economici parteneri, asistenţi pe perioada desfăşurării probelor de admitere;
(v) reprezentanţi din partea operatorilor economici parteneri care, în colaborare cu cadrele didactice de specialitate, elaborează subiectele pentru probele de admitere şi asistă la evaluarea lucrărilor candidaţilor;
(vi) după caz, reprezentanţi din partea operatorilor economici parteneri sau alţi specialişti pentru elaborarea, administrarea şi evaluarea unor probe de admitere specifice convenite prin procedura de admitere pentru învăţământul dual.
(2)Comisia de admitere din unitatea de învăţământ care organizează învăţământ dual are următoarele atribuţii specifice privind admiterea în învăţământul dual:
a)elaborează Procedura de admitere menţionată la art. 9, pe care o supune aprobării consiliului de administraţie al unităţii de învăţământ şi avizării inspectoratului şcolar judeţean/al municipiului Bucureşti;
b)organizează şi răspunde de aplicarea Procedurii de admitere;
c)verifică documentele prezentate de candidaţi şi calculul corect al mediei de admitere;
d)sesizează inspectoratului şcolar judeţean/al municipiului Bucureşti orice eroare constatată în completarea documentelor şcolare pentru înscriere şi corectează, acolo unde este posibil, aceste erori; corectarea mediei de admitere calculate greşit se face de către preşedintele comisiei de admitere din unitatea de învăţământ care organizează învăţământ profesional, inclusiv dual, care semnează şi aplică ştampila unităţii;
e)asigură prezenţa permanentă, pe perioada înscrierii în învăţământul dual, a unor membri ai comisiei de admitere din unitatea de învăţământ care organizează învăţământ profesional, care să ofere informaţii şi consiliere persoanelor care se prezintă pentru înscriere;
f)transmite comisiei de admitere judeţene/a municipiului Bucureşti pentru învăţământul profesional raportul privind desfăşurarea admiterii la unitatea de învăţământ care organizează învăţământ profesional; raportul va cuprinde o secţiune distinctă privind admiterea în învăţământul dual.
g)asigură prelucrarea bazelor de date cuprinzând listele cu candidaţii admişi, respectiv respinşi la învăţământul dual, la unitatea de învăţământ care organizează învăţământ dual, cu respectarea prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 94/46/CE (Regulamentul general privind protecţia datelor), care cuprind:
1. date personale ale candidaţilor înscrişi la unitatea de învăţământ care organizează învăţământ dual;
2. date personale ale membrilor comisiei de admitere;
La data de 26-06-2020 Alineatul (2) din Articolul 24 , Capitolul V a fost completat de Punctul 9, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
h)pentru admiterea în învăţământul dual pentru anul şcolar 2020-2021, asigurarea conformităţii organizării şi desfăşurării întregului proces de admitere, prin luarea tuturor măsurilor pentru prevenirea îmbolnăvirii/răspândirii COVID-19, precum şi identificarea tuturor soluţiilor de informare a candidaţilor prin mijloace alternative de comunicare.
La data de 26-06-2020 Alineatul (2) din Articolul 24 , Capitolul V a fost completat de Punctul 9, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
(3)Componenţa comisiei de admitere din unitatea de învăţământ care organizează învăţământ dual este avizată de consiliul de administraţie din unitatea de învăţământ şi aprobată de inspectoratul şcolar judeţean/al municipiului Bucureşti.
Capitolul VI
Dispoziţii finale
Articolul 25
Absolvenţii învăţământului gimnazial particular autorizat sau acreditat pot participa la admiterea în învăţământul dual de stat, conform prevederilor din prezenta metodologie. Participarea lor la admitere nu este condiţionată de achitarea unei taxe.
Articolul 26
(1)Broşura de admitere va cuprinde, într-un capitol separat, informaţiile corespunzătoare despre unităţile de învăţământ de stat, respectiv unităţile de învăţământ particulare, autorizate sau acreditate, care organizează admitere în clasa a IX-a la învăţământul profesional, cu evidenţierea distinctă a claselor organizate în învăţământul dual.
(2)Calificările pentru care unitatea de învăţământ profesional organizează admitere în învăţământul profesional vor fi înscrise în broşura admiterii codificat, în secţiune separată, cu evidenţierea distinctă a claselor organizate în învăţământul dual.
(3)Admiterea în unităţile de învăţământ particulare, autorizate sau acreditate, se face în conformitate cu metodologia stabilită de fiecare unitate de învăţământ, cu respectarea prevederilor prezentei metodologii-cadru.
Articolul 27
Prezentarea de înscrisuri false la înscrierea în învăţământul dual se pedepseşte conform legii şi atrage eliminarea din admitere a candidatului respectiv. În cazul în care descoperirea falsului se face după încheierea admiterii, candidatul respectiv pierde locul obţinut prin fraudă.
Articolul 28
Persoanele vinovate de eliberarea mai multor fişe de înscriere pentru acelaşi elev, în cadrul unei etape de admitere, decât este prevăzut în prezenta metodologie, de transcrierea eronată a datelor personale ori a notelor sau de nerespectarea altor prevederi ale prezentei metodologii vor fi sancţionate disciplinar, administrativ, civil sau penal, după caz.
Articolul 29
Calendarul admiterii în învăţământul dual de stat se aprobă, anual, prin ordin al ministrului educaţiei naţionale, până la începutul anului şcolar anterior anului şcolar pentru care se face admiterea.
Articolul 30
Pentru admiterea în învăţământul dual pentru anul şcolar 2020-2021, calendarul admiterii în învăţământul dual de stat se aprobă prin ordin al ministrului educaţiei şi cercetării.
La data de 26-06-2020 Capitolul VI a fost completat de Punctul 10, Articolul I din ORDINUL nr. 4.567 din 18 iunie 2020, publicat în MONITORUL OFICIAL nr. 555 din 26 iunie 2020
-----
Anexa nr. 2
CALENDARUL ADMITERII
în învăţământul dual de stat pentru calificări profesionale de nivel 3,
conform Cadrului naţional al calificărilor pentru anul şcolar 2017-2018
	Data-limită/Perioada
	Evenimentul 

	Pregătirea admiterii 

	7 aprilie 2017 
	Transmiterea de către Comisia Naţională de Admitere a modelului fişei de opţiuni 
pentru învăţământul dual - anexă la fişa de înscriere în învăţământul profesional 

	10 aprilie 2017 
	Transmiterea de către unităţile de învăţământ care au ofertă educaţională pentru 
învăţământul dual de stat, spre aprobare, la inspectoratul şcolar judeţean/al 
municipiului Bucureşti (ISJ/ISMB), a propunerii privind componenţa comisiei de 
admitere din unitatea de învăţământ care organizează învăţământ dual de stat, 
avizată de consiliul de administraţie al unităţii de învăţământ 

	12 aprilie 2017 
	Transmiterea de către ISJ/ISMB către unităţile de învăţământ care şcolarizează în 
învăţământul dual de stat a aprobării comisiei de admitere din unitatea de 
învăţământ care organizează învăţământ dual de stat 

	27 aprilie 2017 
	Elaborarea de către unităţile de învăţământ care au ofertă pentru învăţământ dual 
de stat, împreună cu operatorii economici/instituţiile publice partenere, a 
Procedurii de admitere 
Procedura de admitere aprobată de consiliul de administraţie al unităţii de 
învăţământ este transmisă spre avizare la ISJ/ISMB 

	8 mai 2017 
	ISJ/ISMB transmite unităţilor de învăţământ care au ofertă pentru învăţământ dual 
de stat avizul pentru Procedura de admitere. 
Afişarea, la sediul unităţilor de învăţământ care organizează învăţământ dual de 
stat, a Procedurii de admitere, a numărului de locuri propuse pe domenii de 
formare profesională şi calificări pentru învăţământul dual de stat, a perioadelor
de înscriere pentru anul şcolar 2017-2018 şi a calendarului probelor de admitere. 
Se vor afişa informaţii privind probele de admitere şi se va menţiona în mod 
expres faptul că se vor organiza probe de admitere doar în situaţia în care 
numărul candidaţilor înscrişi la unitatea de învăţământ este mai mare decât 
numărul de locuri disponibile, sau, după caz, independent de numărul de candidaţi 
înscrişi pe numărul de locuri disponibile, la solicitarea operatorilor economici 
parteneri, cu precizarea datelor planificate pentru eventualele probe de admitere 
organizate în prima şi a doua etapă de admitere, conform prezentului calendar. De 
asemenea, se va menţiona în mod expres dacă se organizează probe de admitere 
eliminatorii. 

	8 mai 2017 
	Afişarea ofertei de şcolarizare concretizate în domenii şi calificări profesionale
cu evidenţierea operatorilor economici parteneri şi a locurilor de practică 
disponibile la fiecare dintre aceştia, în limita planului de şcolarizare aprobat 
pentru învăţământul dual de stat, la sediul unităţilor de învăţământ gimnazial şi 
la sediul unităţilor de învăţământ cu ofertă educaţională în învăţământul dual 
Crearea bazei de date la nivelul fiecărei unităţi de învăţământ gimnazial şi la 
nivel judeţean, cuprinzând datele personale ale elevilor de clasa a VIII-a, în 
Sistemul informatic integrat al învăţământului din România, prin verificarea şi 
corectarea, după caz, a informaţiilor privind elevii şi formaţiunile de studiu la 
care aceştia sunt asociaţi 
Tipărirea informaţiilor despre admiterea în învăţământul profesional de stat şi în
învăţământul dual în broşura admiterii în învăţământul liceal şi profesional de 
stat pentru anul şcolar 2017-2018, într-o secţiune distinctă 

	10 mai 2017 
	Transmiterea în unităţile de învăţământ gimnazial a broşurilor cuprinzând 
informaţiile legate de admiterea în învăţământul liceal şi în învăţământul 
profesional de stat, inclusiv dual, pentru anul şcolar 2017-2018 
Afişarea în unităţile de învăţământ gimnazial a graficului şedinţelor de 
completare a opţiunilor din fişa de înscriere în învăţământul profesional de stat,
inclusiv dual, de către absolvenţii clasei a VIII-a şi părinţii acestora 

	15 mai 2017 
	Transmiterea la Ministerul Educaţiei Naţionale a broşurilor de admitere ale 
fiecărui judeţ/municipiului Bucureşti, în versiune electronică şi tipărită 

	Informarea şi consilierea elevilor cu privire la oportunitatea de continuare a 
studiilor în învăţământul dual de stat 

	10-12 aprilie 2017 
	Informarea de către ISJ/ISMB a unităţilor de învăţământ gimnazial din judeţele 
care au plan de şcolarizare în învăţământul dual despre posibilitatea continuării 
studiilor de către absolvenţii claselor a VIII-a în învăţământul dual 
Se vor prezenta următoarele: 
- aspecte specifice privind organizarea şi funcţionarea învăţământului dual; 
- calendarul şi modul de organizare şi desfăşurare a admiterii în învăţământul 
dual. 
Se va face cunoscută şi posibilitatea continuării studiilor după învăţământul 
profesional, inclusiv dual. 

	2-31 mai 2017 
	Unităţile de învăţământ care îşi propun să şcolarizeze în învăţământul dual în 
anul şcolar 2017-2018 organizează, în colaborare cu operatorii economici parteneri
de practică, acţiuni de promovare privind: 
- aspecte specifice referitoare la organizarea şi funcţionarea învăţământului dual
beneficiile acestei forme de pregătire profesională; 
- oferta de şcolarizare prin învăţământul dual, oportunităţile de pregătire prin 
învăţământul dual, perspectivele de angajare, condiţiile de admitere. 

	11-31 mai 2017 
	Şedinţe de instruire organizate de toate unităţile de învăţământ gimnazial, cu 
părinţii şi elevii de clasa a VIII-a, pentru prezentarea procedurilor de admitere 
şi a planului de şcolarizare la învăţământul profesional de stat. În judeţele care
au plan de şcolarizare în învăţământul dual se prezintă şi aspectele specifice 
privind învăţământul dual. 

	8-19 mai 2017 
	ISJ/ISMB organizează târgul ofertelor educaţionale. Pentru prezentarea ofertei în 
cadrul acestui eveniment, unităţile de învăţământ care şcolarizează elevi în 
învăţământul profesional de stat şi în învăţământul dual vor implica şi operatorii
economici parteneri. Târgul ofertelor educaţionale va avea şi o secţiune dedicată 
ofertei la nivel regional. 

	Proba de verificare a cunoştinţelor de limbă modernă sau maternă 
- numai pentru situaţiile în care oferta de şcolarizare aprobată cuprinde clase cu predare în limbile 
minorităţilor naţionale sau clase cu predare în regim bilingv a unei limbi moderne 
- pentru candidaţii interesaţi de înscrierea la unităţile de învăţământ/clasele cu predare în limbile 
minorităţilor naţionale, care nu au studiat în gimnaziu în limba maternă respectivă 
(calendar şi organizare comune pentru înscrierea în învăţământul liceal şi profesional de stat) 

	18-19 mai 2017 
	Eliberarea de către unităţile de învăţământ gimnazial a anexelor fişelor de 
înscriere pentru candidaţii care doresc să participe la probe de verificare a 
cunoştinţelor de limbă modernă sau maternă 
NOTĂ: 
Se va utiliza acelaşi model de anexă la fişa de înscriere ca cel aprobat ca anexă 
la fişa de înscriere pentru admiterea în învăţământul liceal ("Anexa la fişa de 
înscriere pentru participarea la probele de aptitudini sau la probele de 
verificare a cunoştinţelor de limbă modernă sau maternă"). 

	22-23 mai 2017 
	Înscrierea candidaţilor pentru probele de verificare a cunoştinţelor de limbă 
modernă sau maternă 
NOTĂ: 
Înscrierea se va realiza la unităţile şcolare stabilite de către comisia de 
admitere judeţeană/a municipiului Bucureşti ca centre pentru probele de verificare
a cunoştinţelor de limbă modernă sau maternă. 

	24-27 mai 2017 
	Desfăşurarea probelor de verificare a cunoştinţelor de limbă modernă sau maternă 
NOTĂ: 
Probele de verificare a cunoştinţelor de limbă modernă sau maternă se organizează 
la centrele stabilite de comisia de admitere judeţeană/a municipiului Bucureşti. 

	29 mai 2017 
	Afişarea rezultatelor la probele de verificare a cunoştinţelor de limbă modernă 
sau maternă 
Depunerea contestaţiilor la probele de verificare a cunoştinţelor de limbă modernă
sau maternă, acolo unde metodologia permite acest lucru 
NOTĂ: 
Afişarea rezultatelor şi depunerea contestaţiilor se realizează la unitatea 
şcolară la care candidaţii respectivi au susţinut proba de verificare a 
cunoştinţelor de limbă modernă sau maternă. 

	31 mai 2017 
	Afişarea rezultatelor finale, după contestaţii, la probele de verificare a 
cunoştinţelor de limbă modernă sau maternă 
Transmiterea către comisia de admitere judeţeană/a municipiului Bucureşti a 
listelor cu rezultatele finale la probele de verificare a cunoştinţelor de limbă 
modernă sau maternă 
NOTĂ: 
Afişarea rezultatelor finale, după contestaţii, se realizează la unitatea şcolară 
la care candidaţii respectivi au susţinut proba de verificare a cunoştinţelor de 
limbă modernă sau maternă. 

	6-7 iunie 2017 
	Ridicarea anexelor fişelor de înscriere de la unităţile la care candidaţii au 
susţinut probele de verificare a cunoştinţelor de limbă modernă sau maternă 

	7-8 iunie 2017 
	Depunerea de către candidaţii care au participat la probele de verificare a 
cunoştinţelor de limbă modernă sau maternă a anexelor fişelor de înscriere la 
unităţile de învăţământ gimnazial absolvite 

	8 iunie 2017 
	Transmiterea de către comisiile de admitere judeţene/a municipiului Bucureşti, în 
format electronic, către Centrul Naţional de Admitere a listei candidaţilor care 
au promovat probele de verificare a cunoştinţelor de limbă modernă sau maternă şi 
a rezultatelor acestora la probe 

	Admiterea candidaţilor pe locurile speciale pentru romi şi a candidaţilor pentru învăţământul special
(calendar şi organizare comune pentru înscrierea în învăţământul liceal şi profesional de stat) 

	12 mai 2017 
	Afişarea locurilor speciale pentru candidaţii romi 
NOTĂ: 
Locurile speciale pentru candidaţii romi se stabilesc de comisiile de admitere 
judeţene/a municipiului Bucureşti, ca locuri alocate peste numărul de locuri 
acordat prin planul de şcolarizare, în limita a 1-2 locuri suplimentare la clasă. 
Nu se alocă locuri speciale pentru candidaţii romi la clasele de învăţământ dual 
la care se organizează probe de admitere. 

	16 iunie 2017 
	Data-limită pentru primirea cererilor de înscriere a candidaţilor pe locurile 
speciale pentru romi 
NOTĂ: 
Cererile de ocupare a locurilor alocate pentru candidaţii romi se depun la 
ISJ/ISMB - comisia de admitere judeţeană/a municipiului Bucureşti. 

	6-7 iulie 2017 
	Repartizarea candidaţilor pe locurile speciale pentru romi 
NOTĂ: 
Repartizarea pe locurile speciale pentru romi se realizează de comisia de admitere
judeţeană/a municipiului Bucureşti, în ordinea descrescătoare a mediilor de 
admitere şi în baza opţiunilor exprimate de candidaţi. Repartizarea se face în 
şedinţă publică. 

	6-8 iulie 2017 
	Înscrierea şi repartizarea candidaţilor pentru învăţământul special 
NOTĂ: 
Înscrierea şi repartizarea candidaţilor pentru învăţământul profesional special 
sunt similare cu cele prevăzute de reglementările pentru învăţământul liceal 
special, incluse în Metodologia de organizare şi desfăşurare a admiterii în 
învăţământul liceal de stat. 

	Înscrierea şi admiterea elevilor la învăţământul dual de stat 

	Etapa I de admitere în învăţământul dual de stat 

	12-16 iunie 2017 
şi 
26-30 iunie 2017 
	Secretariatele unităţilor de învăţământ gimnazial completează, la cererea elevilor
şi a părinţilor/reprezentanţilor legali pentru minorii care solicită înscrierea în
învăţământul dual, fişa de înscriere în învăţământul profesional de stat, cu 
informaţiile privind numele şi codul unităţii de învăţământ gimnazial, media 
claselor V-VIII şi datele personale ale absolvenţilor claselor a VIII-a. 
Eliberarea de către unităţile de învăţământ gimnazial a fişei de înscriere în 
învăţământul profesional de stat, pentru candidaţii care solicită înscrierea în 
învăţământul dual, fără anexa "Fişa de opţiuni pentru învăţământul dual" 
La solicitarea candidaţilor care au susţinut şi au promovat probele de verificare 
a cunoştinţelor de limbă modernă sau maternă, unităţile de învăţământ gimnazial 
eliberează, împreună cu fişa de înscriere, şi anexa fişei de înscriere completată 
cu rezultatul la proba/probele de verificare a cunoştinţelor de limbă modernă sau 
maternă. 
NOTĂ: 
Se va elibera o singură fişă de înscriere. Nu se eliberează fişe de înscriere 
elevilor din clasa a VIII-a cu situaţia şcolară neîncheiată, aflaţi în stare de 
corigenţă sau repetenţie. Fişa de opţiuni pentru învăţământul dual se eliberează 
de către unitatea de învăţământ care organizează învăţământ dual. 

	12-16 iunie 2017 
şi 
26-30 iunie 2017 
	Înscrierea candidaţilor la unităţile de învăţământ care organizează învăţământ 
dual, pe baza fişei de înscriere în învăţământul profesional de stat, la care se 
anexează fişa de opţiuni pentru învăţământul dual care se eliberează şi se 
completează la unitatea de învăţământ care organizează învăţământ dual 
NOTĂ: 
Nu pot fi înscrişi candidaţii cu situaţia şcolară neîncheiată, aflaţi în stare de 
corigenţă sau repetenţie. 

	30 iunie 2017 
	Afişarea la sediul unităţilor de învăţământ care au ofertă pentru învăţământ dual 
a listei candidaţilor înscrişi în învăţământul dual 
În situaţia în care numărul candidaţilor înscrişi la unitatea de învăţământ este 
mai mare decât numărul de locuri disponibile, precum şi în cazul în care s-a decis
susţinerea de probe de admitere indiferent de numărul de candidaţi înscrişi pe 
numărul de locuri disponibile, se afişează şi precizări detaliate privind 
organizarea probelor de admitere (data, locul de desfăşurare, ora, acte necesare 
pentru înscrierea candidaţilor, alte detalii organizatorice). 
Transmiterea către comisia judeţeană de admitere a situaţiei cu numărul de 
candidaţi înscrişi pentru admiterea în învăţământul dual, pe fiecare calificare. 

	3 iulie 2017 
	Transmiterea de către comisiile de admitere judeţene/a municipiului Bucureşti 
către unităţile de învăţământ care au organizat înscrierea în învăţământul 
profesional de stat şi în învăţământul dual a bazei de date judeţene cuprinzând 
media de absolvire a claselor V-VIII, precum şi notele şi media generală obţinute 
la probele de la evaluarea naţională de la sfârşitul clasei a VIII-a 

	3-6 iulie 2017 
	Desfăşurarea probelor de admitere 
NOTĂ: 
Probele de admitere se organizează numai la unităţile de învăţământ şi la 
calificările pentru care numărul celor înscrişi este mai mare decât numărul 
locurilor disponibile sau în cazul în care s-a decis susţinerea de probe de 
admitere indiferent de numărul de candidaţi înscrişi pe numărul de locuri 
disponibile. 
Rezultatele la eventualele probe eliminatorii organizate în cadrul admiterii în 
învăţământul dual vor fi comunicate candidaţilor în aceeaşi zi, după susţinerea 
probelor. 
Rezultatele probelor eliminatorii susţinute în cadrul admiterii în învăţământul 
dual se afişează la sfârşitul fiecărei zile, împreună cu precizarea privind 
posibilitatea înscrierii candidaţilor respinşi, în aceeaşi etapă de admitere, la 
o altă unitate de învăţământ care are ofertă pentru învăţământ profesional, până 
la termenul stabilit prin calendarul admiterii în învăţământul profesional. 
Secretariatele unităţilor de învăţământ care organizează admiterea în învăţământul
dual eliberează, la cererea candidaţilor respinşi la probele eliminatorii, fişele 
de înscriere la învăţământul dual în vederea înscrierii la alte unităţi de 
învăţământ care organizează învăţământ profesional. 
Rezultatele obţinute la probele eliminatorii nu pot fi contestate. 

	7 iulie 2017 
	Afişarea rezultatelor la probele de admitere în învăţământul dual la sediul 
unităţilor de învăţământ care au organizat aceste probe 
Depunerea contestaţiilor la probele de admitere. Rezultatele obţinute la probele 
eliminatorii şi la probele orale nu pot fi contestate. 

	10 iulie 2017 
	Afişarea rezultatelor la probele de admitere în urma rezolvării contestaţiilor 

	12 iulie 2017 
	Calcularea de către comisiile de admitere din unităţile de învăţământ a mediilor 
finale de admitere, conform precizărilor de calcul din metodologia de admitere în 
învăţământul dual 
Transmiterea la comisia de admitere judeţeană/a municipiului Bucureşti a listei 
candidaţilor declaraţi admişi şi a celor respinşi la admiterea în învăţământul 
dual de stat, de către toate unităţile de învăţământ, indiferent dacă au 
desfăşurat sau nu probe de admitere. Listele transmise vor fi realizate pe baza 
unei machete stabilite de comisia judeţeană de admitere şi vor cuprinde informaţii
referitoare la: numele, iniţiala tatălui şi prenumele candidatului, unitatea de 
învăţământ şi judeţul de provenienţă, media de absolvire a claselor V-VIII, media 
la evaluarea naţională, media probelor de admitere (după caz), media de admitere. 

	13 iulie 2017 
	Validarea de către comisia de admitere judeţeană/a municipiului Bucureşti pentru 
învăţământul profesional de stat a listei candidaţilor declaraţi admişi în 
învăţământul profesional de stat şi în învăţământul dual de stat 
Afişarea la sediul unităţilor de învăţământ profesional a listelor cu candidaţii 
admişi şi a celor respinşi la învăţământul profesional de stat şi la învăţământul 
dual de stat, în ordinea descrescătoare a mediei de admitere 
Afişarea în fiecare unitate de învăţământ gimnazial a listei candidaţilor 
declaraţi admişi, în ordinea descrescătoare a mediilor de admitere, precum şi a 
listei candidaţilor respinşi 
Afişarea rezultatelor va fi însoţită de precizări privind depunerea dosarelor de 
înscriere de către candidaţii admişi, respectiv ridicarea fişelor de înscriere de 
către candidaţii respinşi. 

	13-17 iulie 2017 
	Ridicarea fişelor de înscriere în învăţământul profesional, inclusiv dual, de 
către candidaţii declaraţi respinşi. Candidaţii respinşi la etapa I de admitere în
învăţământul profesional şi în învăţământul dual se pot înscrie în etapa a II-a de
admitere în învăţământul profesional, în învăţământul dual sau în etapa a II-a de 
admitere în liceu. 

	13-17 iulie 2017 
	Depunerea dosarelor de înscriere, la unităţile şcolare la care candidaţii au fost 
declaraţi admişi 

	19-21 iulie 2017 
	Rezolvarea cazurilor speciale de către comisia de admitere judeţeană/a 
municipiului Bucureşti. 
Pentru rezolvarea cazurilor speciale, comisia de admitere judeţeană/a municipiului
Bucureşti nu va repartiza candidaţi la calificări pentru care s-au organizat probe
de admitere decât cu acordul unităţilor de învăţământ respective. 

	24 iulie 2017 
	Afişarea la sediul unităţilor de învăţământ profesional a listei candidaţilor 
înmatriculaţi şi a situaţiei cu locurile rămase libere în învăţământul profesional
inclusiv dual, după depunerea dosarelor de înscriere în etapa I de admitere 
Transmiterea de către Comisia de admitere în învăţământul profesional de stat din 
unitatea de învăţământ, în format electronic şi în scris, către comisia de 
admitere judeţeană/a municipiului Bucureşti a listelor finale cu candidaţii 
înmatriculaţi şi a situaţiei locurilor neocupate la învăţământul profesional de 
stat şi, în mod distinct, în învăţământul dual de stat 

	24 iulie 2017 
	Transmiterea de către comisia de admitere judeţeană/a municipiului Bucureşti la 
toate unităţile de învăţământ gimnazial a situaţiei locurilor libere pentru etapa 
a II-a de admitere la învăţământul profesional de stat, cu evidenţierea distinctă 
a celor din învăţământul dual de stat 

	24 iulie 2017 
	Afişarea în toate unităţile de învăţământ gimnazial a listei cu locurile libere 
pentru etapa a II-a de admitere în învăţământul profesional de stat din 
judeţ/municipiul Bucureşti, cu evidenţierea distinctă a celor din învăţământul 
dual de stat 
ISJ/ISMB afişează şi publică pe pagina sa de internet lista locurilor libere 
pentru etapa a II-a de admitere în învăţământul profesional de stat din 
judeţ/municipiul Bucureşti cu evidenţierea distinctă a celor din învăţământul dual
de stat. 

	Etapa a II-a de admitere în învăţământul dual de stat 

	29-30 august 2017 
	Eliberarea de către unităţile de învăţământ gimnazial a fişelor de înscriere 
pentru învăţământ profesional de stat (fără anexa: "Fişa de opţiuni pentru 
învăţământul dual", care se eliberează de către unitatea de învăţământ care 
organizează învăţământ dual), pentru candidaţii care nu au participat la etapa I 
de admitere sau care au participat, dar nu au fost repartizaţi/admişi la liceu sau
la învăţământul profesional sau la învăţământul dual şi care solicită să participe
la admiterea în învăţământul dual în etapa a II-a 
La solicitarea candidaţilor care au susţinut şi au promovat probele de verificare 
a cunoştinţelor de limbă modernă sau maternă, unităţile de învăţământ gimnazial 
eliberează, împreună cu fişa de înscriere, şi anexa fişei de înscriere completată 
cu rezultatul la proba/probele de verificare a cunoştinţelor de limbă modernă sau 
maternă. 
NOTĂ: 
Se va elibera o singură fişă de înscriere. 

	29-30 august 2017 
până la ora 15,00 
	Înscrierea elevilor la unităţile de învăţământ care au ofertă pentru învăţământul 
dual şi la care au rămas locuri libere în urma etapei I de admitere, pe baza 
fişelor de înscriere în învăţământul profesional de stat, la care se anexează fişa
de opţiuni pentru învăţământul dual care se eliberează şi se completează la 
unitatea de învăţământ care organizează învăţământ dual 

	30 august 2017 până 
la ora 17,00 
	Afişarea la sediul unităţilor de învăţământ care au ofertă pentru învăţământul 
dual a listei candidaţilor înscrişi în învăţământul dual 
În situaţia în care numărul candidaţilor înscrişi la unitatea de învăţământ este 
mai mare decât numărul de locuri disponibile, precum şi în cazul în care s-a decis
susţinerea de probe de admitere indiferent de numărul de candidaţi înscrişi pe 
numărul de locuri disponibile, se afişează şi precizări detaliate privind 
organizarea probelor de admitere (data, locul de desfăşurare, ora, actele necesare
pentru înscrierea candidaţilor, alte detalii organizatorice). 
Transmiterea către Comisia judeţeană/a municipiului Bucureşti de admitere a 
situaţiei cu numărul de candidaţi înscrişi la învăţământul dual, pe fiecare 
calificare 

	31 august - 
1 septembrie şi 
4 septembrie 2017 
	Derularea probelor de admitere, conform graficului afişat 
NOTĂ: 
Probele de admitere se organizează numai la unităţile de învăţământ şi la 
calificările pentru care numărul celor înscrişi este mai mare decât numărul 
locurilor disponibile sau în cazul în care s-a decis susţinerea de probe de 
admitere indiferent de numărul de candidaţi înscrişi pe numărul de locuri 
disponibile 
Rezultatele la eventualele probe eliminatorii organizate în cadrul admiterii în 
învăţământul dual vor fi comunicate candidaţilor în aceeaşi zi, după susţinerea 
probelor. 
Rezultatele probelor eliminatorii susţinute în cadrul admiterii în învăţământul 
dual, se afişează la sfârşitul fiecărei zile împreună cu precizarea privind 
posibilitatea înscrierii candidaţilor respinşi, în aceeaşi etapă de admitere, la 
o altă unitate de învăţământ care are ofertă pentru învăţământ profesional, până 
la termenul stabilit prin calendarul admiterii în învăţământul profesional. 
Secretariatele unităţilor de învăţământ care organizează admiterea în învăţământul
dual eliberează, la cererea candidaţilor respinşi la probele eliminatorii, fişele 
de înscriere la învăţământul dual de stat în vederea înscrierii la alte unităţi 
de învăţământ care organizează învăţământ profesional sau învăţământ dual. 
Rezultatele obţinute la probele eliminatorii nu pot fi contestate. 

	5 septembrie 2017 
	Afişarea rezultatelor la probele de admitere în învăţământul dual la sediul 
unităţilor de învăţământ care au organizat aceste probe 
Depunerea contestaţiilor la probele de admitere. Rezultatele obţinute la probele 
eliminatorii şi la probele orale nu pot fi contestate. 

	6 septembrie 2017 
	Afişarea rezultatelor la probele de admitere în urma rezolvării contestaţiilor la 
şcolile care au organizat admiterea 
Calcularea de către comisiile de admitere din unităţile de învăţământ a mediilor 
finale de admitere, conform precizărilor de calcul din metodologia de admitere în 
învăţământul dual 
Afişarea la sediul unităţilor de învăţământ profesional care organizează 
învăţământ dual a listelor cu candidaţii admişi şi a celor respinşi, în ordinea 
descrescătoare a mediei de admitere în învăţământul dual 
Transmiterea la comisia de admitere judeţeană/a municipiului Bucureşti a listei 
candidaţilor declaraţi admişi şi a celor respinşi la admiterea în învăţământul 
profesional de stat şi, în mod distinct, în învăţământul dual, de către toate 
unităţile de învăţământ de stat, indiferent dacă au desfăşurat sau nu probe de 
admitere. Listele transmise vor fi realizate pe baza unei machete stabilite de 
comisia judeţeană de admitere şi vor cuprinde informaţii referitoare la: numele, 
iniţiala tatălui şi prenumele candidatului, unitatea de învăţământ şi judeţul de 
provenienţă, media de absolvire a claselor V-VIII, media la evaluarea naţională, 
media probelor de admitere (după caz), media de admitere. 
Afişarea pe pagina de internet a ISJ/ISMB şi transmiterea de către comisia de 
admitere judeţeană/a municipiului Bucureşti, la toate unităţile de învăţământ 
gimnazial, a situaţiei locurilor libere în învăţământul profesional de stat, cu 
evidenţierea distinctă a celor din învăţământul dual, pentru care se va face 
repartizarea de către comisia de admitere judeţeană/a municipiului Bucureşti 
Afişarea în fiecare unitate de învăţământ gimnazial a situaţiei cu locurile 
libere în învăţământul profesional şi în învăţământul dual 
Afişarea rezultatelor va fi însoţită de precizări privind depunerea dosarelor de 
înscriere de către candidaţii admişi, respectiv ridicarea fişelor de înscriere 
de către candidaţii respinşi şi repartizarea acestora de către comisia de admitere
judeţeană/a municipiului Bucureşti. 

	7-8 septembrie 2017 
	Repartizarea de către comisia de admitere judeţeană/a municipiului Bucureşti a 
absolvenţilor clasei a VIII-a care nu au participat sau nu au fost repartizaţi în 
etapele anterioare, care nu s-au înscris în perioada prevăzută de metodologie sau 
care şi-au încheiat situaţia şcolară ulterior etapelor anterioare 
NOTĂ: 
La unităţile de învăţământ la care s-au derulat probe de admitere, repartizarea 
absolvenţilor care nu au susţinut aceste probe se poate realiza numai la 
solicitarea scrisă a unităţilor de învăţământ respective şi a operatorilor 
economici parteneri, adresată comisiei de admitere judeţene/a municipiului 
Bucureşti. 
Depunerea de către absolvenţi a dosarelor de înscriere la unităţile şcolare la 
care au fost repartizaţi 

	11 septembrie 2017 
	Actualizarea şi afişarea, la sediul unităţilor de învăţământ care au ofertă pentru
învăţământul profesional de stat a listelor candidaţilor înscrişi la învăţământul 
profesional de stat şi în învăţământul dual 
Transmiterea către Centrul Naţional de Admitere a rezultatelor repartizării 

